**Еңбек ұжымдары конституциялық өзгерістерді қолдайды**

02.06.2022

Мәжіліс депутаты **Мәлік Құлшар** Батыс Қазақстан облысының Орал қаласындағы «Uniserv» өнеркәсіптік аймағына барып, еңбек ұжымымен кездесті.

Онда депутат конституциялық реформа әрбір қазақстандыққа қатысты екенін, әр азамат қоғам өміріне белсенді араласып, өзінің азаматтық ұстанымын көрсетіп, референдумға қатысу керектігін айтты.

*– Ел тағдырына бей-жай қарамай өз үлестеріңізді қосуға шақырамын, – деді депутат* ***Мәлік Құлшар*** *ұжым қызметкерлеріне.*

Депутаттың айтуынша, конституциялық реформаның нәтижесі суперпрезиденттік модельден президенттік республикаға түпкілікті көшу. Сондай-ақ бірқатар билік өкілеттіктерін қайта бөліп, Парламенттің рөлі мен мәртебесін күшейтуге бағытталды.

Өз кезегінде қызметкерлер өздерін толғандырған мәселелері мен ұсыныстарын айтты.

*- Иә, шын мәнінде, жаңа Қазақстан әділ болуы тиіс. Әділдік бар жерде билікке деген сенім және жақсы өмір болады. Ең бастысы, саяси партиялар арасында бәсекелестік болады. Әрбір қазақстандықтың лайықты үлесі болады, – деді кәсіпорынның құрылтайшысы* ***Н.Сәтбаев****.*

Кездесу соңында Мәлік Құлшар қатысушылардың барлығына алғыс айтып, ел алдындағы азаматтық борышын өтеп, еліміздің дамуына үлес қосуға шақырды.